[pic] | COMISIA COMUNITĂŢILOR EUROPENE |

Bruxelles, 1.4.2008

COM(2008) 169 final

COMUNICARE A COMISIEI CĂTRE CONSILIU, PARLAMENTUL EUROPEAN ȘI COMITETUL ECONOMIC ȘI SOCIAL EUROPEAN

Strategie privind evoluția uniunii vamale

COMUNICARE A COMISIEI CĂTRE CONSILIU, PARLAMENTUL EUROPEAN ȘI COMITETUL ECONOMIC ȘI SOCIAL EUROPEAN

Strategie privind evolu ția uniunii vamale

INTRODUCERE

Uniunea vamală a Uniunii Europene (UE), care aniversează 40 de ani la 1 iulie 2008, reprezintă unul dintre fundamentele Comunității Europene. De la crearea sa, uniunea vamală s-a extins atât cantitativ, de la 6 la 27 de membri, cât și calitativ, devenind o piață unică. Aceasta a contribuit la prosperitatea Europei, prin facilitatea comerțului atât în interiorul Uniunii, cât și cu țări terțe.

Comisia, alături de statele membre, a realizat o evaluare aprofundată a rolului vămii, iar rezultatele obținute au făcut obiectul unor discuții la nivel înalt cu administrațiile vamale ale statelor membre. S-a ajuns la un consens în ceea ce privește necesitatea îmbunătățirii metodelor de lucru și a consolidării coordonării globale. De aceea, este foarte importantă asigurarea susținerii politice a strategiei prezentate în această comunicare.

Astăzi, vama se confruntă cu un mediu în schimbare foarte rapidă: modele de producție și consum în plină evoluție, schimburi comerciale internaționale sporite, amenințări globale precum terorismul, crima organizată, schimbarea climatică și noi pericole, cum ar fi comerțul cu produse periculoase.

În acest context, autoritățile vamale din UE joacă un rol esențial: misiunea acestora este de a asigura în orice moment echilibrul dintre protecția societății și facilitarea comerțului prin controlul lanțului de aprovizionare, atât la granița externă cât și în interiorul UE. Serviciile vamale dețin informații privind circulația mărfurilor importate în sau exportate din UE și aplică sisteme și metode sofisticate pentru controlul tuturor tipurilor de mărfuri. Volumul mărfurilor care traversează granițele externe ale Uniunii Europene este enorm.

[pic]

În 2006, au fost prelucrate aproximativ 173 de milioane de declarații vamale[1]. Numai autorități vamale foarte eficiente pot face față unui volum atât de mare fără a produce întârzieri sau fără a permite activități frauduloase, nedorite sau ilegale.

Pentru a permite vămii să continue să își îndeplinească rolul în acest mediu exigent, a fost lansată o reformă ambițioasă. Această reformă vizează, în primul rând, actualizarea cadrului legal, cu publicarea iminentă a Codului Vamal Modernizat, adoptat recent [2]. În al doilea rând, se pune în aplicare în prezent o decizie a Parlamentul European și a Consiliului privind crearea unui sistem vamal electronic paneuropean[3] – ceea ce înseamnă un mediu vamal și comercial fără hârtie – al cărui obiectiv este acela de a stabili un canal de comunicare eficient între toate serviciile vamale din Comunitate, între autoritățile vamale și celelalte autorități publice care își desfășoară activitatea la frontieră, precum și între autoritățile publice și operatorii economici..

Prezenta comunicare are drept obiectiv completarea procesului de reformă cu un nou element care se referă la organizarea și dimensiunea umană viitoare a administrațiilor vamale. Aceasta propune o dezvoltare globală pe termen lung, bazată pe obiective strategice reactualizate în ceea ce privește vama. Prezenta comunicare propune modernizarea metodelor de lucru, dezvoltarea competențelor profesionale ale angajaților și realocarea resurselor într-o manieră competentă și eficientă.

Acest ultim element al procesului de reformă ar permite administrației vamale să evolueze în paralel cu comerțul internațional, pentru a continua să ofere protecția pe care o așteaptă atât cetățenii, cât și operatorii economici și guvernele, contribuind, în același timp, la menținerea competitivității economice a UE.

Vama: un rol crucial

Crearea pieței unice a însemnat abolirea tuturor formalităților vamale la granițele dintre statele membre. Autoritățile vamale naționale au devenit responsabile de protecția granițelor externe în ceea ce privește mărfurile, transformându-se astfel în unicul mijloc de protecție a liberei circulații în interiorul statelor membre împotriva comerțului ilegal sau a comerțului cu mărfuri periculoase.

Autoritățile vamale naționale dețin, printre altele, și responsabilitatea protecției intereselor financiare ale comunității la un nivel înalt de eficiență, dat fiind faptul că taxele percepute la importul de produse reprezintă 15% din veniturile totale ale bugetului comunității (aproximativ 17 miliarde EUR/an)

De la crearea pieței unice, în 1993, contextul comercial internațional s-a schimbat: aprovizionarea cu mărfuri și materiale se face din ce în ce mai mult la scară mondială, iar concepte precum livrarea la timp sporesc așteptările operatorilor economici în ceea ce privește operativitatea controalele vamale. În același timp, organizațiile teroriste și criminale au dezvoltat metode de acțiune din ce în ce mai sofisticate.

Autoritățile vamale ale UE au un rol de pivot , în strânsă cooperare cu alte autorități, ceea ce le permite:

- Să susțină comerțul legal și să consolideze competitivitatea

- Să asigure plata corectă a taxelor

- Să combată falsificarea și pirateria

- Să susțină lupta împotriva altor tipuri de fraude, împotriva crimei organizate, a drogurilor și a terorismului, prin procesarea informațiilor, prin identificarea modificărilor survenite în structura schimburilor comerciale și prin realizarea unor analize de risc pentru identificarea activităților frauduloase, teroriste sau criminale

- Să implementeze măsurile de politică comercială (de exemplu acorduri comerciale preferențiale, contingente și măsuri antidumping)

- Să protejeze mediul înconjurător și cetățenii împotriva mărfurilor periculoase de orice tip.

adaptarea la un mediu exigent în continuă schimbare

Confruntându-se în prezent cu un mediu exigent în evoluție rapidă, autoritățile vamale trebuie să poată asigura în continuare servicii de înaltă clasă cetățenilor și societăților comerciale din UE.

Modernizarea și simplificarea cadrului legal și tehnologic vamal a debutat acum câțiva ani prin adoptarea, în 2005, a unei modificări majore a Codului Vamal Comunitar [4] care a conferit autorităților vamale din UE puterea de a implementa unele dintre cele mai avansate măsuri de siguranță din lume, creând în același timp un mediu care să nu perturbe comerțul legal. Se estimează ca acest cod modificat să fie complet pus în aplicare până la mijlocul anului 2009.

Odată complet pus în aplicare, Codul Vamal Modernizat va asigura simplificările necesare pentru ca atât controlul vamal, cât și schimburile comerciale să funcționeze mai bine, mai repede și mai ieftin.

Decizia de creare a unui mediu informatizat pentru vamă constituie deja un mare pas înainte în direcția interconectării sistemelor informatice și de comunicare ale autorităților vamale naționale, în beneficiul serviciilor vamale și al schimburilor comerciale deopotrivă. Răspunzând nevoilor de logistică modernă, o vamă electronică paneuropeană va permite creșterea competitivității operatorilor comerciali care își desfășoară activitatea în Europa, va reduce costurile de conformare cu reglementările vamale și va spori siguranța la granițele UE.

Propunerea[5] de modificare a dispozițiilor de asistență administrativă reciprocă în domeniul vamal [6] va duce la o raționalizare și îmbunătățire a sistemelor informatice actuale și la sporirea capacității de luptă împotriva fraudei în sectorul vamal.

Acestea constituie avansuri juridice și tehnologice importante care vor conferi serviciilor vamale instrumente adecvate atât pentru viitorul imediat, cât și pe termen mediu.

Este însă necesar să se privească dincolo de aceste aspecte și să se definească un cadru strategic pentru modernizarea metodelor de lucru ale serviciilor vamale și, în consecință, să se aloce resurse adecvate de o manieră coordonată.

un cadru strategic…

Obiectivul principal este acela de a menține poziția cheie a vămii ca partener modern și eficace al comerțului, capabil să protejeze interesele fiscale, de siguranță și securitate ale Comunității, în colaborare cu alte agenții guvernamentale și care să dispună de instrumentele necesare pentru a răspunde în situațiile de criză și pentru a face față noilor exigențe în materie de politici publice. În acest scop, serviciile vamale din UE trebuie să aibă obiective strategice comune.

… cu obiective strategice comune:

- Protecție: Să protejeze societatea și interesele financiare ale Comunității prin:

1. asigurarea colectării corecte și eficiente a taxelor;

2. punerea în aplicare a unor măsuri eficiente destinate împiedicării circulației mărfurilor ilegale, a celor supuse restricțiilor sau a celor interzise;

3. dezvoltarea unor metode eficiente de evaluare a riscurilor care să contribuie la lupta împotriva terorismului și a activităților criminale, inclusiv a traficului de droguri și mărfuri contrafăcute și piratate;

4. prevenirea, identificarea și, în cadru național, cercetarea și urmărirea penală a fraudelor și abuzurilor în domeniul legislației vamale;

5. utilizarea asistenței administrative reciproce pentru asigurarea aplicării corecte a legislației din domeniul vamal și agricol.

- Competitivitate : Să susțină competitivitatea întreprinderilor europene prin:

1. modernizarea mediului și a metodelor de lucru (de exemplu prin adoptarea unor metode sistemice, prin armonizarea continuă a metodelor de lucru etc.)

2. punerea în aplicare a unui mediu vamal fără hârtie (vamă electronică) și

3. adoptarea unei atitudini proactive în ceea ce privește standardele, prin recunoașterea standardelor internaționale precum cele dezvoltate de Organizația Mondială a Vămilor, acolo unde este cazul, și prin dezvoltarea unor noi standarde europene care pot servi drept model în întreaga lume.

- Facilitare: Să faciliteze comerțul legal prin:

1. dezvoltarea și îmbunătățirea sistemelor de control pentru a reduce interferența în circulația mărfurilor, precum și povara administrativă la minimumul necesar în vederea atingerii altor obiective de politici publice, cum ar fi normele de securitate și prin

2. asigurarea unor facilități pentru operatorii economici în vederea reducerii costurilor de conformitate.

- Control : Să controleze și să gestioneze lanțurile de aprovizionare utilizate pentru circulația internațională a mărfurilor prin:

1. îmbunătățirea, consolidarea și eficientizarea controalelor vamale în locul cel mai adecvat (la graniță sau în interior) pentru lanțurile de aprovizionare;

2. punerea în aplicare, în mod corect și coerent, a legislației comunitare și naționale în ceea ce privește controlul și circulația mărfurilor;

3. eficientizarea și sistematizarea schimbului de informații cu privire la riscuri;

4. examinarea posibilităților de schimb de informații cu partenerii comerciali majori în vederea stabilirii unui sistem de control și gestiune a lanțului de aprovizionare.

- Cooperare : Să mențină, să dezvolte și să amplifice cooperarea de calitate între autoritățile vamale ale statelor membre, între acestea și alte agenții guvernamentale, precum și între autoritățile vamale și comunitatea de afaceri prin:

1. aprofundarea cooperării vamale existente;

2. coordonarea acțiunilor menite să protejeze interesele financiare ale Comunității

3. asumarea rolului de lider în dezvoltarea mecanismelor care să permită o coordonare cât se poate de fluidă cu alte agenții care își desfășoară activitatea la granițe (servicii cu interfață unică);

4. îmbunătățirea mecanismelor de cooperare și consultare cu mediul de afaceri;

5. consolidarea cooperării internaționale sau a asistenței administrative reciproce în domeniul vamal, prin acorduri corespunzătoare cu țări terțe și prin extinderea participării la foruri internaționale abilitate să adopte legislație sau decizii internaționale (precum embargouri, acorduri în domeniul mediului, acorduri în materie de drepturi de proprietate intelectuală etc.).

- …și o abordare comună privind dezvoltarea de noi metode și competențe de lucru:

În vederea atingerii acestor obiective strategice, trebuie dezvoltată o nouă abordare în vederea adaptării și îmbunătățirii continue a metodelor comune de lucru din domeniul vamal. Numai dezvoltarea continuă și investițiile strategice în abilități, competențe și resurse pot menține eficiența și eficacitatea serviciilor vamale. Strategia prezentată în această comunicare oferă o abordare structurată care va permite efectuarea acestor schimbări în mod sincronizat și armonios în toate cele 27 de state membre.

necesitatea unui cadru strategic

Pentru atingerea acestor obiective, susținerea politică din partea statelor membre este de importanță vitală. Înainte de a dezvolta, în strânsă colaborare cu statele membre, un plan strategic (prin care se va defini strategia în linii mari) și un plan complet de implementare (ce va asigura un instrument de planificare detaliată care să vizeze toate acțiunile și proiectele necesare pentru îndeplinirea planului strategic), Comisia trebuie să se asigure că obiectivele strategice și abordarea comună expuse mai sus sunt împărtășite de Consiliu.

Pe baza experienței acumulate în urma punerii în aplicare a deciziei privind vama electronică, prin care se stabilește un plan strategic multianual ca bază pentru toate părțile implicate (Comisia, statele membre și operatorii economici) în vederea planificării resurselor proprii fiecăreia, se propune dezvoltarea unei strategii similare în vederea garantării aplicării coordonate și uniforme a obiectivelor strategice comune menționate anterior.

concluzie

Comisia invită Consiliul:

- să aprobe cadrul strategic prezentat mai sus

- să susțină eforturile menite să asigure interoperabilitatea și complementaritatea tuturor sistemelor de schimb de informații și a bazelor de date, inclusiv a celor destinate luptei împotriva fraudei

- să solicite Comisiei elaborarea planului strategic corespunzător și a planului complet de implementare, în parteneriat cu statele membre în cadrul grupului de lucru privind politica vamală

- să ia notă de faptul că strategia stabilită, care completează inițiativele actuale, ar trebui să asigure o orientare clară pentru serviciile vamale în perioada 2013 – 2019.

[1] Valoarea importurilor și a exporturilor s-a ridicat, în 2006, la peste 2 500 de miliarde EUR.

[2] Propunere de Regulament a Parlamentului European și a Consiliului de stabilire a Codului Vamal Comunitar (Codul Vamal Modernizat), COM(2005)608 din 5.12.2005 și Poziția comună a Consiliului, JO C 298E, 11.12.2007, p. 1.

[3] Decizia nr. 70/2008/CE a Parlamentului European și a Consiliului , JO L 23, 26.1.2008, p. 21.

[4] Regulamentul (CE) nr. 648/2005 al Parlamentului European și al Consiliului din 13 aprilie 2005 de modificare a Regulamentului (CEE) nr. 2913/92 al Consiliului de instituire a Codului Vamal Comunitar, JO L 117, 4.5.2005, p.13.

[5] Propunerea de modificare a Regulamentului (CE) nr. 515/97 al Consiliului din 13 martie 1997 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol [COM92006) 866 din 22.12.2006].

[6] Acorduri de asistență administrativă reciprocă în domeniul vamal încheiate între UE și țări terțe.